Man kritiek ná vragmotors bots | Netwerk24
Die N3-Noord-hoofweg in Johannesburg is Maandagmiddag gesluit ná 'n ongeluk tussen drie vragmotors, waarin 'n man kritiek beseer is.
Russel Meiring, woordvoerder van ER24, sê noodwerkers het die erg beseerde man met gespesialiseerde toerusting uit een van die vragmotors bevry.
Volgens Meiring het een van die vragmotors, 'n brandstoftenkwa, ná die ongeluk in vlamme uitgebars. "Brandbestryders het die vlamme geblus. Al die bane van die N3-Noord naby die Van Buuren-afrit is gesluit," sê hy.
"Drie vragmotors, twee grotes en 'n kleiner een, het gebots. Paramedici is net ná 17:00 na die ongelukstoneel ontbied. 'n Man in sy 30's is met gespesialiseerde toerusting uit die wrak van die kleiner vragmotor gehaal," sê Meiring.
Volgens Shawn Herbst, woordvoerder van Netcare 911, het paramedici hom op die toneel gestabiliseer voordat hy met 'n lugambulans na 'n hospitaal geneem is.
"Die man was in 'n kritieke toestand. Hoewel die brandstoftenkwa in vlamme uitgebars het, het dit nie ontplof nie. Die owerhede ondersoek die oorsaak van die ongeluk," sê Herbst.
Die ongelukstoneel op die N3-Noord-hoofweg in Johannesburg. Foto: ER24
'n Man in sy 30's is ernstig beseer en met 'n lugambulans na 'n hospitaal vervoer. Foto: ER24
Die brandstoftenkwa (voor) en twee ander vragmotors was Maandagmiddag in 'n botsing op die N3-Noord in Johannesburg betrokke. oto: Netcare 911